|  |
| --- |
| № исх: 2-7-10-346 от: 03.04.2019 |

**«Қазақстан Республикасының денсаулық сақтау саласын   
дамытудың 2016 – 2019 жылдарға арналған «Денсаулық»   
мемлекеттік бағдарламасы шеңберінде онкологиялық аурулар   
бойынша медициналық көмектің сапасын арттыру жөніндегі   
шаралар туралы» тақырыбында 2019 жылғы 18 наурызда   
өткен Үкімет сағатының нәтижелері бойынша   
ҰСЫНЫСТАР**

Қазақстан Республикасы Денсаулық сақтау министрінің баяндамасын тыңдай келе, Қазақстан Республикасы Парламентінің Мәжілісі **ҰСЫНАДЫ:**

**1. Қазақстан Республикасының Үкіметі:**

1) қолайсыз экологиялық факторлардың халықтың денсаулық жағдайына, оның ішінде онкологиялық аурулардың өсуіне әсерін зерттеуге бағытталған экологиялық мониторингтің түрлерін ұлғайту туралы мәселені қарасын;

2) республикаға әкелінетін тауарлар мен жабдықтарды олардың халықтың денсаулығына канцерогендік әсері тұрғысынан бақылаудың тиімді тетіктерін пысықтасын.

**2. Қазақстан Республикасының Денсаулық сақтау министрлігі:**

1) халықтың нысаналы топтарын скринингтік және профилактикалық қарап-тексерумен қамтудың тұрақты мониторингін қамтамасыз етсін;

2) халыққа скрининг жүргізу үшін ауылдық, оның ішінде шалғайдағы елді мекендерге мамандардың көшпелі ұтқыр топтарын ұйымдастырсын;

3) бастапқы медициналық-әлеуметтік көмек деңгейінде онкологиялық ауруларға күдікті пациенттер үшін клиникалық-диагностикалық көрсетілетін қызметтердің тізбесін қалыптастыру және енгізу мәселелерін пысықтасын;

4) нақты шығыстарды ескере отырып, клиникалық-диагностикалық көрсетілетін қызметтердің әрбір түрі мен емдеу әдістері үшін шығындарды стандарттаудың нормативтік базасын қайта қарасын;

5) онкологиялық науқастарды үздіксіз қамтамасыз ету үшін барлық өңірде базалық дәрілік заттардың (химиялық препараттардың, таргеттік дәрілік заттардың, есірткі анальгетиктерінің) қажетті көлемінің болуын жыл бойы қамтамасыз етсін;

6) барлық ақпараттық жүйелерді, оның ішінде онкологиялық аурулардың профилактикасы, емдеу және науқастарды оңалтуды жүргізу жөніндегі бағыттарды интеграциялай отырып, денсаулық сақтау саласын цифрландыруды аяқтауды қамтамасыз етсін;

7) онкологиялық көмек көрсететін ұйымдарды білікті кадрлармен қамтамасыз ету жөнінде шаралар қабылдасын;

8) радиотерапиялық жабдықтарды жөндеу және иондаушы сәулелену көздерін үздіксіз ауыстыру жөніндегі орталықтандырылған сервистік қызметті ашу мәселесін пысықтасын;

9) ауруханаларды ірілендіру жөніндегі іс-шараларды іске асыру және көп бейінді клиникаларды құру кезінде:

- онкологиялық бөлімшелерді немесе орталықтарды көздесін;

- өз бейінінің ерекшелігі бойынша пациенттер үшін арнайы жағдай жасауды талап ететін, сондай-ақ бір-бірінен алыс орналасқан денсаулық сақтау ұйымдарын (инфекциялық, туберкулездік және т.б.) сақтасын;

- бір-біріне жақын орналасқан денсаулық сақтау ұйымдарының ғимараттарында пациенттер мен медициналық персоналдың жүріп-тұруы үшін жылы өтпелер (жер бетіндегі, жерүсті, жерасты) салуды қамтамасыз етсін;

- жаңа көп бейінді медициналық объектілерді жобалау кезінде ;

10) Қазақстан Республикасының Еңбек және халықты әлеуметтік қорғау министрлігімен бірлесіп:

- жұмыс орындарында канцерогендік факторлардың әсерін төмендету жөніндегі іс-шараларды іске асыруды қамтамасыз етсін;

- өңірлердегі онкологиялық науқастардың нақты қажеттіліктеріне сәйкес паллиативтік көмек көрсету үшін, оның ішінде МЖӘ тетіктерін тарта отырып,төсек-орындармен қамтамасыз ету нормативтерін қайта қарасын;

- паллиативтік көмек көрсететін ұйымдарды тиісті кадрлармен, бірінші кезекте орта және кіші медициналық персоналмен қамтамасыз етсін, сондай-ақ олардың еңбегіне ақы төлеуді арттыру мәселесін қарасын;

- онкологиялық және паллиативтік көмек көрсету саласындағы қызметті жүзеге асыратын үкіметтік емес ұйымдармен өзара іс-қимыл жасау жөніндегі жұмысты жандандырсын және оларды ынталандырудың тиімді шараларын әзірлесін;

- инкурабельдік онкологиялық науқастарды есепке алу және оларды стационарлық, амбулаториялық деңгейлерде, сондай-ақ ұтқыр топтардың шығуын ұйымдастыру жолымен үйде әлеуметтік және медициналық көмекпен қамтамасыз ету жөнінде шаралар қабылдасын;

11) Қазақстан Республикасының Білім және ғылым министрлігімен бірлесіп:

- ядролық медицина саласында медициналық және медициналық емес бейіндегі мамандарды даярлау мәселесін пысықтасын;

- білім беру ұйымдарының оқу-тәрбие процесінде Обырға қарсы күрес жөніндегі Еуропа кодексінің ұсынымдарын зерделеуді көздесін;

12) Қазақстан Республикасының Ақпарат және қоғамдық даму министрлігімен бірлесіп:

- онкологиялық аурулардың профилактикасы және диагностикасы туралы халықтың хабардар болуын арттыру мақсатында республикалық және өңірлік телерадиоарналарда бейне, аудиороликтер жасау және трансляциялау жөнінде шаралар қабылдасын;

- халық арасында саламатты өмір салтын насихаттауды жандандырсын;

13) Қазақстан Республикасының Ішкі істер министрлігімен бірлесіп, онкологиялық науқастар үшін есірткі мен психотроптық препараттардың қолжетімділігін қамтамасыз ету мақсатында денсаулық сақтау ұйымдарында оларды бақылау және пайдалану рәсімдерін оңтайландыру жөнінде шаралар қабылдасын;

14) Қазақстан Республикасының Қаржы министрлігімен бірлесіп, нақты шығыстарды ескере отырып, ұтқыр топтардың скринингтік және профилактикалық қарап-тексеруін жүргізу жөніндегі тарифтерді қайта қарасын;

15) жергілікті атқарушы органдармен бірлесіп:

- онкологиялық және паллиативтік көмек көрсету бойынша халықпен кері байланыс жасау үшін «шұғыл желілердің» және Call орталықтарының жұмысын жандандырсын, осындай қызметтердің бар екені туралы халықтың хабардар болуы жөнінде шаралар қабылдасын;

- скринингтік бағдарламаларға қатысу қажеттілігі туралы халық арасында жүйелі түсіндіру жұмысын жүргізсін;

16) Шығыс Қазақстан облысының әкімдігімен бірлесіп, Семей қаласының өңірлік онкологиялық диспансері Радиологиялық орталығының құрылысын аяқтау және оны 2020 жылғы 1 қаңтарға дейін пайдалануға беру бойынша шаралар қабылдасын;

17) Түркістан облысы мен Шымкент қаласының әкімдіктерімен бірлесіп:

- Түркістан облысынан онкологиялық науқастарды Шымкент қаласының онкологиялық диспансерінде емдеу үшін жағдай жасау жөніндегі бақылауды қамтамасыз етсін;

- Түркістан қаласында онкологиялық орталық салу жөнінде шаралар қабылдасын.